Diari Oficial de la Generalitat Valenciana


Sumari del DOGV 6536, del 06-06-2011 (2011/6343)

RESOLUCIÓ de 26 de maig de 2011, de la presidenta de l'Agència Valenciana del Turisme, per la qual s'obri el termini de presentació de sol·licituds per a la incorporació al fitxer d'experts docents, de la família professional Hostaleria i Turisme, que impartisquen accions formatives dissenyades com a certificats de professionalitat en els Centres de Turisme.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6536

Data del DOGV
:   06-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6343


Data del document
:   26-05-2011

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

RESOLUCIÓ de 26 de maig de 2011, de la presidenta de l'Agència Valenciana del Turisme, per la qual s'obri el termini de presentació de sol·licituds per a la incorporació al fitxer d'experts docents, de la família professional Hostaleria i Turisme, que impartisquen accions formatives dissenyades com a certificats de professionalitat en els Centres de Turisme. [2011/6343]
Mitjançant una Resolució d'este organisme, de 7 de març de 2011, publicada en el Diari Oficial de la Comunitat Valenciana núm. 6485, de data 22 de març de 2011, es va regular el procediment de gestió del fitxer d'experts docents per a impartir accions formatius dissenyades com a certificats de professionalitat.
En el marc de l'objectiu de l'Agència Valenciana del Turisme de vetlar per la millora de la formació i professionalitat del sector turístic, els certificats de professionalitat constituïxen l'instrument que permet acreditar la capacitació per al desplegament d'una activitat laboral amb significació per a l'ocupació, i configuren un perfil professional de caràcter oficial i validesa en tot el territori nacional.
El fitxer d'experts docents es configura com l'instrument a través del qual l'Agència Valenciana del Turisme, respectant l'orde rigorós de prelació que resulte de la valoració dels mèrits dels candidats, hi procedirà a la contractació del personal inclòs, com a experts docents dels mòduls formatius que integren els certificats de professionalitat de la família professional d'Hostaleria i Turisme. L'orde de prelació, per a la contractació dels experts docents seleccionats, serà establit per la Comissió de Valoració, regulada en l'article 9 del procediment de gestió del fitxer, d'acord amb el barem per a la valoració de mèrits previst en este.
Les accions de formació professional per a l'ocupació, objecte de la present convocatòria, respondran a la programació efectuada per l'Àrea de Formació de l'Agència Valenciana del Turisme la qual serà executada en els Centres de Turisme de València, Alacant, Castelló, Torrevieja, Benidorm, Dénia i Gandia, tots els quals estan homologats, a estos efectes, pel Servici Valencià d'Ocupació i Formació.
D'acord amb el susdit i fent ús de les atribucions en matèria de personal, conferides per l'article 5.3 del Decret 209/2004, de 8 d'octubre del Consell de la Generalitat, pel qual s'aprova el Reglament de l'Agència Valenciana de Turisme, resolc:
Primer. Objecte
La present convocatòria té com a objecte regular el procediment d'inclusió dels candidats en el fitxer d'experts docents, de l'Agència Valenciana del Turisme, la competència professional del qual garantisca el domini dels coneixements i les tècniques relacionades amb les unitats de competència a les quals estan associats els mòduls formatius, excepte els relatius a «Seguretat, higiene i protecció ambiental en hostaleria» i «Anglés professional per al servici de restauració», que integren els certificats de professionalitat de la família professional d'hostaleria i turisme que s'indiquen a continuació:
- Operacions bàsiques de cuina. Nivell 1. (Codi HOTR0108)
- Operacions bàsiques de restaurant i bar. Nivell 1. (Codi HOTR0208)
- Cuina. Nivell 2. (Codi HOTR0408)
- Servicis de bar i cafeteria. Nivell 2. (Codi HOTR0508)
- Servicis de restaurant. Nivell 2. (Codi HOTR0608)
Segon. Sol·licituds, termini i lloc de presentació
Els qui vulguen estar inclosos en el Fitxer d'Experts Docents, en les especialitats objecte de la present convocatòria, hauran de presentar la sol·licitud d'inscripció i el full d'autobaremació els models del qual s'acompanyen com a annex I i II, així com la documentació acreditativa del compliment dels requisits a què es referix l'apartat quart i dels mèrits al·legats, en el termini de deu dies hàbils, comptats des de l'endemà de la publicació de la present resolució en el Diari Oficial de la Comunitat Valenciana. La presentació s'efectuarà amb caràcter preferent en el registre general de l'Agència Valenciana del Turisme o en qualsevol dels llocs previstos per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Tercer. Documentació que preceptivament ha d'acompanyar a la sol·licitud
A la sol·licitud d'incorporació al fitxer d'experts docents s'haurà d'acompanyar la documentació acreditativa dels requisits i mèrits, segons el que s'especifica en els annexos I, II i III del procediment de gestió del fitxer, per mitjà de fotocòpies compulsades.
Efectuada la verificació del compliment dels requisits, l'òrgan convocant dictarà una resolució i declararà aprovada la llista provisional d'admesos i exclosos. Esta resolució serà publicada a través del web institucional de la Conselleria de Turisme.
Quan la sol·licitud no reunisca els requisits establits en l'apartat quart de la present resolució o no s'acompanye la documentació que d'acord amb esta siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades seran requerides perquè, en un termini de 10 dies, esmenen la falta o acompanyen els documents necessaris, amb l'advertiment que, de no fer-ho, se'ls tindrà per desistits de la seua petició, prèvia resolució la qual haurà de ser dictada en els termes que preveu l'article 42 de l'esmentada Llei.
Transcorregut el termini a què es referix el paràgraf anterior, l'òrgan convocant dictarà una resolució i declararà aprovada la llista definitiva d'admesos i exclosos. Esta resolució serà publicada a través del web institucional de la Conselleria de Turisme
Quart. Requisits dels candidats
Per a ser admesos, els sol·licitants hauaran de, preceptivament, reunir els requisits següents:
A) Generals:
- Ser espanyol o tindre la nacionalitat d'un Estat membre de la Unió Europea o de l'Espai Econòmic Europeu.
- Tindre 18 anys complits i no excedir l'edat establida per a la jubilació.
- No patir malaltia ni estar afectat per limitacions físiques o psíquiques que siguen incompatibles amb l'exercici de la funció a desplegar.
- No haver sigut separat del servici o acomiadat de qualsevol de les administracions públiques ni trobar-se inhabilitat per a l'exercici de funcions publiques.
B) Específics:
- Experiència professional.
- Competència docent.
Per a poder impartir la formació corresponent a cada un dels mòduls formatius dels certificats de professionalitat, els candidats seleccionats hauran de reunir els requisits específics que s'hi incloguen. Estos requisits han de garantir el domini dels coneixements i les tècniques relacionades amb la unitat de competència a la qual està associat el mòdul, i es verificaran per mitjà de la corresponent acreditació i/o experiència professional en el camp de les competències relacionades amb el mòdul formatiu.
En els certificats de professionalitat, objecte de la present convocatòria, regulats pel Reial Decret 1376/2008, d'1 d'agost i pel Reial Decret 1256/2009, de 24 de juliol, les prescripcions sobre la formació i l'experiència professional per a la impartició dels certificats de professionalitat són les arreplegades en l'apartat IV de cada certificat de professionalitat.
En tot cas, per a impartir els mòduls formatius dels certificats de professionalitat, caldrà que el formador acredite posseir la competència docent que a l'efecte es determine per l'administració competent.
Cinqué. Procés de valoració
La Comissió de Valoració que procedirà a l'examen de les sol·licituds, verificació del compliment dels requisits, baremació dels mèrits i execució de la prova d'avaluació de la competència professional estarà integrada per:
Titulars:
President: Javier González Cabanes
Vocal primer: Begoña Basterra Rodrigro
Vocal segon: Isabel Fernández Salomón
Vocal tercer: Joaquín Valera Muñoz
Secretari: actuarà com a secretari el vocal que la Comissió de Valoració acorde en l'acte de constitució.
Suplents:
President: Fernando Fernández de Cordova Tezanos
Vocal primer: Vicente Martínez Alarcón
Vocal segon: Joaquín Vilanova Amat
Vocal tercer: Juan Ramón Sanchís Enguís
La Comissió de Valoració procedirà a valorar la documentació acreditativa dels mèrits dels candidats admesos, d'acord amb el barem establit en l'annex II del procediment de gestió del fitxer. Els mèrits al·legats hauran d'haver sigut obtinguts, en tot cas, amb anterioritat al termini de finalització del termini de presentació de sol·licituds. La valoració de la documentació acreditativa dels mèrits representarà el 80% de la puntuació final.
Els candidats, una vegada finalitzada la fase de valoració de mèrits seran convocats, a través del web de la Conselleria de Turisme, a la realització d'una prova d'avaluació de la seua competència professional, la qual tindrà una ponderació del 20% de la puntuació final, per mitjà de la realització d'un exercici teoricopràctic on seran valorats els coneixements, habilitats pràctiques, metodologia i actituds, tant de caràcter pedagògic com de domini del contingut de les unitats de competència a què es troben associats els mòduls formatius integrats en el certificat de professionalitat corresponent.
L'exercici d'avaluació de la competència professional es desglossarà en una valoració dels continguts teòrics inclosos (escala numèrica del 10 al 5) i en una valoració de l'execució pràctica sol·licitada (escala numèrica del 10 al 5).
En cas de puntuació inferior a 5 en algun dels dos apartats, la Comissió de Valoració qualificarà el candidat com de «no apte», fet que determinarà la seua exclusió del fitxer d'experts en la corresponent especialitat degut a la falta d'idoneïtat.
Els candidats qualificats com a «no aptes» i aquells que, havent sigut provisionalment admesos, no estiguen d'acord amb la puntuació obtinguda en el procés de valoració, podran presentar al·legacions en el termini de deu dies a comptar de la publicació, en el web institucional de la Conselleria de Turisme, de la relació provisional que a l'efecte dicte la Comissió de Valoració.
Valorades les al·legacions a què es referix el paràgraf anterior, la Comissió de Valoració dictarà la llista definitiva de candidats que s'incorporaran al fitxer.
Sisena. Incorporació al Fitxer d'Experts Docents i Contractació
Els candidats que hagen superat el procés de valoració seran incorporats al fitxer d'experts docents, en aquella especialitat per la qual hagen optat, d'acord amb l'orde de prelació que els corresponga d'acord amb la puntuació total obtinguda en la fase de valoració de mèrits i en la prova d'avaluació de la seua competència professional.
Si resultara igualtat de puntuació final entre dos o més aspirants, l'orde de prioritat s'establirà en la forma prevista en els articles 10 i 12.3 del procediment de gestió del fitxer.
La inclusió en el fitxer no generarà per si mateix el dret a ser contractat; la contractació estarà sotmesa a l'efectiva realització de les accions formatives en què s'estructura el corresponent certificat de professionalitat.
De conformitat amb el que preveu l'article 15 del procediment de gestió del fitxer, el cap de l'Àrea de Formació, actuant per delegació, procedirà a la contractació dels formadors dels Centres de Turisme, respectant l'orde de prelació establit en el fitxer.
Les contractacions s'ajustaran a les normes legals i reglamentàries en matèria de contractes de naturalesa temporal. Els contractes subscrits tindran, en tot cas, naturalesa temporal, per la qual cosa no es se'n derivarà cap dret de fixesa a favor dels docents contractats.
Setena. Recursos
Contra la present resolució i dels actes administratius que siguen dictades per a desplegar-la, excepte les actuacions de la Comissió de Valoració, les persones interessades podran interposar recurs contenciós administratiu en el termini de dos mesos, a comptar des de l'endemà de la seua publicació, davant del Jutjat Contenciós Administratiu competent de la ciutat de València, d'acord amb el que preveuen els articles 8.2.A), 14 I 46.1é de la Llei de 29/1998, de 13 de juliol, Reguladora de la Jurisdicció Contenciosa Administrativa o, potestativament, recurs de reposició davant d'este mateix òrgan en el termini d'un mes, computat en els terminis ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs que s'estime procedent.
Els actes dictats per la Comissió de Valoració no esgoten la via administrativa, les persones interessades poden interposar contra estos recurs d'alçada davant de la presidenta de l'Agència Valenciana del Turisme, en el termini d'un mes a comptar des de l'endemà a la data de publicació d'estos actes en el web institucional de la Conselleria de Turisme, de conformitat amb el que disposen els articles 107, 114 i 115 de la Llei 30/1992.
València, 26 de maig de 2011.- La consellera de Turisme i presidenta de l'Agència Valenciana del Turisme: Belén Juste Picón.